joelniklaus/EU_Wikipedias huggingface dataset:
Αναστάσιος Μανάκης

Ο Αναστάσιος Μανάκης –Μιχάλογλου (1790 - 27 Ιουλίου 1864) ήταν Έλληνας αγωνιστής του 1821.

Βιογραφία 
Γεννήθηκε περί το 1790. Καταγόταν από το Ανήλιο Μέτσοβου αλλά εργαζόταν ως ζωέμπορος στην Κωνσταντινούπολη. Το 1818 μυήθηκε στη Φιλική Εταιρεία. Το 1820, ο Αλέξανδρος Υψηλάντης του είχε αναθέσει την αποστολή να απελευθερώσει ή να δολοφονήσει το φιλικό Αριστείδη Παπά (Πωπ), ο οποίος είχε σταλεί στην Σερβία για να ξεσηκώσει τους Σέρβους ενάντια στους Οθωμανούς και κατείχε μυστικά έγγραφα της Φιλικής Εταιρείας. Η αποστολή του απέτυχε. Στη συνέχεια επιτίθεται με το σώμα του Διαμαντή Σερδάρη και του Ιωάννη Σολομώντα κατά του Γιοβάνη Ρογκομπέτση, σκοτώνοντάς τον. Επίσης σε άλλη περίπτωση μαζί με τον Γεωργάκη Ολύμπιο έσωσαν τους εναπομείναντες Ιερολοχίτες στο Δραγατσάνι ήταν από τους λίγους επιβιώσαντες της Μάχης του Δραγατσανίου.

Ακολούθως, πολιορκήθηκε από τους Τούρκους στη Μονή Τισμάνης. Μετά την υποταγή των άλλων οπλαρχηγών, κατέφυγε μεταμφιεσμένος στην Αυστρία. Αν και φυλακίστηκε επειδή παραβίασε την ουδετερότητα της Αυστροουγγαρίας κατόρθωσε να δραπετεύσει και να μεταβεί στην Πελοπόννησο (1825). Πολέμησε στο Μεσολόγγι. Στη συνέχεια, διέφυγε στο Βελιγράδι επιστρέφοντας το 1826 στην Ελλάδα όπου τέθηκε στην υπηρεσία του Ιωάννη Κωλέττη. Μετά την απελευθέρωση ίδρυσε σχολεία και βιβλιοθήκες στην Αθήνα και την επαρχία, και εφοδίασε με στολές και οπλισμό την αστυνομία της Αθήνας και του Πειραιά. 

Το 1839 του απενεμήθει το Αργυρούν Αριστείον από τον Βασιλιά Όθωνα για τις υπηρεσίες του στον εθνικοαπελευθερωτικό αγώνα.

Το 1844 ανέλαβε πρόξενος της Ελλάδας στο Βελιγράδι έως το 1849. Απεβίωσε το 1864.

Παραπομπές

Πηγές 
 Μανάκης, Αναστάσιος
 Μανάκης Αναστάσιος
 Οι Βλάχοι Αγωνιστές Της Ελευθερίας…!
 Ηπειρώτες Ευεργέτες της Τουρκοκρατίας και Ελληνοκρατίας  

Έλληνες διπλωμάτες
Αγωνιστές του 1821
Mafia II

Το Mafia II είναι βιντεοπαιχνίδι δράσης περιπέτειας και βολών τρίτου προσώπου. Πρόκειται για τη συνέχεια του Mafia: The City of Lost Heaven. Αναπτύχθηκε από την 2K Czech (πρώην Illusion Softworks). Το παιχνίδι ανακοινώθηκε στις 27 Αυγούστου 2007, κυκλοφόρησε στις 28 Αυγούστου 2010, και είναι διαθέσιμο για PlayStation 3, Xbox 360 και τα Microsoft Windows.

Τρόπος παιχνιδιού 
Το παιχνίδι τοποθετείται ανάμεσα στο 1945 και το 1955 στην πόλη Empire Bay, μία φανταστική πόλη βασισμένη στο Σαν Φρανσίσκο και τη Νέα Υόρκη. Ο κόσμος του θα έχει έκταση 10 τετραγωνικά μίλια. Δεν θα υπάρχει κανένας περιορισμός από την αρχή του παιχνιδιού, ενώ θα υπάρχουν περίπου 50 μοντέλα αυτοκινήτων. Ο παίκτης μπορεί να χρησιμοποιήσει όπλα όπως το Thompson M1928, το Colt 1911, καθώς επίσης και όπλα όπως το MP40, το MP28, το MG42 μεταξύ άλλων.

Εξωτερικοί σύνδεσμοι

 Mafia II official website
 
 Mafia II at MobyGames

Βιντεοπαιχνίδια του 2010
Βιντεοπαιχνίδια sandbox
Βιντεοπαιχνίδια ανοικτού κόσμου
Βιντεοπαιχνίδια δράσης περιπέτειας
Βιντεοπαιχνίδια βολών τρίτου προσώπου
Βιντεοπαιχνίδια των Windows
Βιντεοπαιχνίδια του PlayStation 3
Βιντεοπαιχνίδια του Xbox 360
Βιντεοπαιχνίδια της Take Two Interactive
Βιντεοπαιχνίδια ανεπτυγμένα στην Τσεχία
Επαρχία του Χάταϊ

Η Επαρχία του Χάταϊ (τουρκικά: Hatay, /ˈhataj/) είναι επαρχία της νοτιοανατολικής Τουρκίας στο διαμέρισμα της Μεσογείου. Πρόκειται για μία στενή λωρίδα γης που περιβάλλεται από εδάφη της Συρίας ενώ στα δυτικά βρέχεται από τη Μεσόγειο θάλασσα. Είναι η νοτιότερη επαρχία της Τουρκίας και αποτελεί το τελευταίο εδαφικό τμήμα που προσαρτήθηκε στο Τουρκικό κράτος, αφού ενσωματώθηκε σ' αυτό μόλις το 1939. Η επαρχία έχει πληθυσμό 1.483.674 κατοίκους και έκταση 5.403 τ.χλμ. Πρωτεύουσα της είναι η Αντιόχεια. Είναι πιθανότατα η επαρχία της Τουρκίας με τον μεγαλύτερο αριθμό χριστιανών κατοίκων εκτός της Κωνσταντινούπολης, λόγω των λεγόμενων Ελλήνων της Αντιόχειας.

Ιστορία
Η Επαρχία Χατάι ήταν γνωστή στην οθωμανική περίοδο ως σαντζάκι της Αλεξανδρέττας και είχε μικτό πληθυσμό, τουρκόφωνο και αραβόφωνο, μουσουλμανικό (σουνίτες και Αλεβίτες) και χριστιανικό. Μετά τον Α' Παγκόσμιο Πόλεμο με τη συνθήκη της Άγκυρας ενσωματώθηκε στη Συρία που αποτελούσε προτεκτοράτο υπό γαλλική εντολή. Σύμφωνα με τις εκτιμήσεις των γαλλικών αρχών, η σύσταση του πληθυσμού της επαρχίας το 1936 ήταν 39% σουνίτεςΤούρκοι, 28% Αλεβίτες (αραβόφωνοι και τουρκόφωνοι), 11% Αρμένιοι, 10% σουνίτες Άραβες και 8% Έλληνες της Αντιόχειας. Η κυβέρνηση της Τουρκίας έθεσε το θέμα στην Κοινωνία των Εθνών διεκδικώντας την επαρχία με την επονομασία Χατάι (σε αναχρονιστική αναφορά στους Χετταίους που σύμφωνα με την κεμαλική προπαγάνδα της εποχής θεωρούνταν πρόγονοι των Τούρκων). Το 1937, σε μια προσπάθεια να βελτιώσει τις σχέσεις της με την Τουρκία ενόψει του αναμενόμενου πολέμου στην Ευρώπη, η Γαλλία παραχώρησε αυτονομία στην επαρχία. Επίσης επέτρεψε την εγκατάσταση εκεί Τούρκων πολιτών που η Τουρκία ισχυριζόταν ότι είχαν εγκαταλείψει τις εστίες τους μετά τον Α' Παγκόσμια πόλεμο. Το 1938 διεξήχθησαν εκλογές και η βουλή της επαρχίας ανακήρυξε την ανεξαρτησία της Δημοκρατίας του Χατάι υπό γαλλοτουρκική συγκηδεμονία με πρόεδρο τον Ταϋφούρ Σοκμέν, βουλευτή της τουρκικής βουλής. Ένα χρόνο μετά, το 1939, διεξήχθη δημοψήφισμα που οδήγησε στην προσάρτηση της επαρχίας στην Τουρκία. Το γεγονός αυτό οδήγησε σε κυβερνητική κρίση στη Συρία και παραίτηση του προέδρου Χασίμ αλ-Ατασί. Μετά την ανεξαρτησία της το 1946 η Συρία συνέχισε να διεκδικεί την επαρχία Χατάι, τουλάχιστον μέχρι το 2009 που επιχειρήθηκε προσέγγιση ανάμεσα στις κυβερνήσεις του Μπασάρ αλ-Άσαντ και του Ταγίπ Ερντογάν.

Παραπομπές

Εξωτερικοί σύνδεσμοι

Επίσημη ιστοσελίδα

Ανατολική Μεσόγειος
Κορμακίτης

Ο Κορμακίτης (Διάλεκτος της Αραμαϊκής: Kurmajit) είναι κοινότητα της επαρχίας Κερύνειας στην Κύπρο. Μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος του Ψευδοκράτους.

Ο Κορμακίτης αποτελεί ένα από τα τέσσερα χωριά των Μαρωνιτών της Κύπρου.

Πληθυσμός 
Ο πίνακας που ακολουθεί παρουσιάζει τον πληθυσμό του χωριού σύμφωνα με τις απογραφές πληθυσμού που πραγματοποιήθηκαν στην Κύπρο έως το 1973. Μετά την τουρκική εισβολή του 1974 δεν πραγματοποιήθηκε απογραφή στο χωριό από την Κυπριακή Δημοκρατία, αφού το έδαφος του δεν ελέγχεται από αυτήν.

Παραπομπές

Πηγές 

Κοινότητες της Επαρχίας Κερύνειας
Superhero Movie

Η ταινία 'Superhero Movie' είναι μια αμερικάνικη κωμωδία του Κρεγκ Μάζιν με τους Ντρέικ Μπελ, Σάρα Πάξτον. Η ταινία παρωδεί πολλούς διάσημους υπερήρωες.Συγκεκριμένα,η ταινία παρωδει κυρίως την υπερηρωικη ταινία Spiderman και δευτερευόντως τις ταινίες Batman Begins,το Superman Returns τις σειρές ταινιών X-Men και τους Fantastic Four.

Πλοκή 

Ο Ρικ Ράικερ, ένας έφηβος που μένει με το θείο και τη θεία του,δεν φημίζεται για την εξυπνάδα του(όπως και όλοι στο έργο).Μια ημέρα,κατά την διάρκεια μιας εκδρομής σε ένα εργαστήριο, αποκτά υπερφυσικές ικανότητες όταν τον τσιμπάει μια λιβελούλα. Αποφασίζει να γίνει υπερήρωας με το όνομα Λιβελούλης. Όμως ένας επιχειρηματίας κατασκευάζει μια στολή, γίνεται ο υπερκακός Κλεψίδρας και καταστρώνει ένα σχέδιο : Με τη βοήθεια μιας μηχανής θα σκοτώσει χιλιάδες άτομα και ο ίδιος θα γίνει αθάνατος.

Ηθοποιοί και Χαρακτήρες 
Σκηνοθέτης : Κρεγκ Μάζιν
 Ντρέικ Μπελ ως ο Ρικ Ράικερ/Λιβελλούλης
 Σάρα Πάξτον ως η Τζίλ Τζόνσον 
 Ράιαν Χάνσεν ως ο Λάνς Λάντερς
 Κρίστοφερ ΜακΝτόναλντ ως ο Λού Λάντερς/Κλεψύδρα  
 Κέβιν Χαρτ ως ο Τρέυ
 Λέσλι Νίλσεν ως ο Θείος Άλμπερτ
 Μάριον Ρόςς ως η Θεία Λούσιλ
 Τρέισι Μόργκαν ως ο καθηγητής Εξέιβιερ
 Μαρίσα Λωρέν ως η Στορμ
 Πάμελα Άντερσον ως η Αόρατη Γυναίκα
 Σίμον Ρέξ ως ο Ανθρώπινος Πυρσός/Τζώνυ Στορμ 
 Μάιλς Φίσερ ως ο Τομ Κρουζ
Έτος κυκλοφορίας: 2008

Αμερικανικές ταινίες
Ταινίες του 2008
Ταινίες παραγωγής Metro-Goldwyn-Mayer
Αμερικανικές κωμικές ταινίες
Αγγλόφωνες ταινίες
Αμερικανικές εφηβικές κωμικές ταινίες
Σάννυ Χατζηαργύρη

Η Ελένη (Σάννυ) Χατζηαργύρη είναι Ελληνίδα ηθοποιός της τηλεόρασης, του κινηματογράφου και του θεάτρου. Έγινε ευρύτερα γνωστή με την συμμετοχή της στην επιτυχημένη σειρά Singles και ειδικότερα με τον ρόλο της ως Λίλα, η οποία προβλήθηκε στο Mega Channel.

Βιογραφικό

Ο πατέρας της, Δημοσθένης Χατζηαργύρης, είναι Έλληνας ενώ η μητέρα της, Πατρίτσια Λυν, είναι Αμερικανίδα με ρίζες ιρλανδικές και μακρινές γερμανικές. Βαπτίστηκε Ελένη όπως η γιαγιά της, Ελένη Χατζηαργύρη, που ήταν και αυτή ηθοποιός, αλλά απο όταν ήταν ακόμη παιδάκι, η μητέρα της, την αποκαλούσε Sunny (Σάννυ) που στα αγγλικά σημαίνει "ηλιόλουστη". 

Όταν τελείωσε το σχολείο ήρθε στην Ελλάδα και σπούδασε αρχικά υποκριτική στην Δραματική Σχολή του Εθνικού Θεάτρου, απο όπου και αποφοίτησε με άριστα, το 1997. Το 2002, επέστρεψε για ένα διάστημα στην Αμερική, όπου έκανε μεταπτυχιακές σπουδές υποκριτικής, με υποτροφία του Ιδρύματος Ωνάση, στο Beverly Hills, με καθηγητή τον Milton Katsela. Απο εκεί, αποφοίτησε το 2004. 

Έχει παρακολουθήσει σεμινάρια υποκριτικής με τους Casting Directors Lou di Giaimo (Rainman, Gladiator), Bob Morones (Platoon), Aleta Chappele (Godfather). Έχει πρωταγωνιστήσει σε πλήθος τηλεοπτικών σειρών και θεατρικών παραστάσεων.

Το 2010 παντρεύτηκε τον δικηγόρο Αλέξανδρο Μίντζια με τον οποίο το 2015 απέκτησαν δίδυμα αγόρια.

Καριέρα

Τηλεόραση

Θέατρο

Κινηματογράφος

Βραβεία

Άλλες συμμετοχές
Το 1996 ήταν ιέρεια στην Αφή της Ολυμπιακής Φλόγας για την εκατονταετηρίδα των Σύγχρονων Ολυμπιακών Αγώνων - στο ρόλο της απελευθέρωσης του Περιστεριού ως σύμβολο Ειρήνης, σε χορογραφία από τη Μαρία Χορς.

Ελληνοαμερικανοί
Ελληνίδες τραγουδίστριες
Ελληνίδες ηθοποιοί τηλεόρασης
Ελληνίδες ηθοποιοί θεάτρου
Απόφοιτοι της Δραματικής Σχολής του Εθνικού Θεάτρου
Iron Man

Ο Iron Man (πραγματικό όνομα: Anthony Edward "Tony" Stark) είναι φανταστικός υπερήρωας και πρωταγωνιστής του ομώνυμου κόμικ της Marvel Comics. Δημιουργήθηκε από τον συγγραφέα και συντάκτη Σταν Λι και αναπτύχθηκε από τον σεναριογράφο Λάρι Λίμπερ. Σχεδιάστηκε από τους καλλιτέχνες Ντον Χεκ και Τζακ Κίρμπι. Πρωτοεμφανίστηκε τον Μάρτιο του 1963 στο τεύχος Tales of Suspence #39 και απέκτησε το δικό του κόμικ, Iron Man #1, τον Μάιο του 1968.

Ο Iron Man έχει εμφανιστεί σε πολλές τηλεοπτικές σειρές και ταινίες. Στο Κινηματογραφικό Σύμπαν της Marvel, ο χαρακτήρας ενσαρκώνεται από τον Ρόμπερτ Ντάουνι Τζούνιορ και εμφανίζεται στις ταινίες Iron Man (2008), Ο Απίθανος Hulk (2008), Iron Man 2 (2010), Οι Εκδικητές (2012), Iron Man 3 (2013), Εκδικητές: Η Εποχή του Ultron (2015), Captain America: Εμφύλιος Πόλεμος (2016), Spider-Man: Η Επιστροφή Στον Τόπο Του (2017), Εκδικητές: Ο Πόλεμος της Αιωνιότητας (2018), Εκδικητές: Η Τελευταία Πράξη (2019) και μέσω αρχειακού υλικού στην ταινία Spider-Man: Μακριά Από τον Τόπο του (2019).

Βιογραφία 
Ο δισεκατομμυριούχος Άντονι Σταρκ, γιος πλούσιων γονιών, ανέλαβε την Stark Industries αφού οι γονείς του σκοτώθηκαν σε αυτοκινητιστικό δυστύχημα. Ο Τόνι ήταν σπουδαίος εφευρέτης και κατασκεύαζε όπλα για τον στρατό. Σε ένα επαγγελματικό ταξίδι στο Βιετνάμ, μετά από μια έκρηξη, ένα θραύσμα βρέθηκε πολύ κοντά στην καρδιά του και κινδύνεψε να του κοστίσει τη ζωή. Λίγα λεπτά αργότερα, ο Τόνι έπεσε θύμα απαγωγής εχθρικών δυνάμεων με αρχηγό τον πολέμαρχο Γουόνγκ-Τσου. Ο Γουόνγκ-Τσου τον διέταξε να κατασκευάσει ένα όπλο γι' αυτούς, αλλιώς δεν θα αφαιρούσαν το θραύσμα. Ο Τόνι όμως, χρησιμοποίησε την εξυπνάδα του και κατασκεύασε μια πανοπλία με όπλα για να δραπετεύσει. Με τον καιρό, ο Τόνι αναβάθμιζε όλο και περισσότερο τη στολή του, λέγοντας στους υπόλοιπους πως ο Iron Man - όπως αποφάσισε να αυτοαποκαλείται - ήταν απλώς ο σωματοφύλακάς του. Ο Τόνι πήρε την απόφαση να προστατεύει όλο τον κόσμο και όχι απλώς την εταιρεία του. Αν και έχει δοκιμαστεί πολλές φορές - κυρίως από το αλκοόλ - ο Τόνι Σταρκ καταφέρνει και να διατηρεί την περιουσία του, αλλά και να συνεχίζει να είναι ο Iron Man. Είναι επίσης ιδρυτικό μέλος των Εκδικητών μαζί με τους Thor, Ant-Man, Wasp και Hulk.

Εξωτερικοί σύνδεσμοι 
 Iron Man στην ιστοσελίδα της Marvel
 Iron Man στη Wikia

Υπερήρωες της Marvel Comics
Χαρακτήρες που δημιουργήθηκαν από τον Σταν Λι
Χαρακτήρες που δημιουργήθηκαν από τον Τζακ Κίρμπι
Κόμικς που έγιναν ταινίες
Κόμικς που έγιναν τηλεοπτικές σειρές
Κόμικς που έγιναν βιντεοπαιχνίδια
Γεώργιος Χρυσοβέργης

Ο Γεώργιος Χρυσοβέργης (Ρύσιο Βιθυνίας 1805, Κωνσταντινούπολη ;)ήταν Έλληνας καθηγητής του 19ου αιώνα.

Βιογραφία 
Γεννήθηκε το 1805 στο Ρύσιο της Βιθυνίας. Μαθήτευσε στην Σχολή του Γένους στο Κουρούτσεσμε. Με την έναρξη της Ελληνικής Επανάστασης, ήρθε στην νότια Ελλάδα και πήρε μέρος στον κοινό αγώνα. Αργότερα πήγε στα Επτάνησα, όπου δίδαξε τα ελληνικά γράμματα. Γύρω στο 1833 επανήλθε στην ελευθερωμένη Ελλάδα και διορίστηκε καθηγητής της ελληνικής και της γαλλικής φιλολογίας και γλώσσας στο Γυμνάσιο του Ναυπλίου. Το 1837 διορίστηκε καθηγητής στο Διδασκαλείο της Αθήνας, και το 1843 Γυμνασιάρχης στο Ναύπλιο. Εναλλάξ δίδασκε στην Σμύρνη, Κωνσταντινούπολη και στην Αθήνα. Απεβίωσε στην Κωνσταντινούπολη. Δημοσίευσε πολλές διατριβές.

Πηγές
 

Έλληνες εκπαιδευτικοί
Έλληνες συγγραφείς
Νοτιοανατολική Στατιστική Περιφέρεια (Βόρεια Μακεδονία)

Η Νοτιοανατολική Στατιστική Περιφέρεια () είναι μία από τις οκτώ Στατιστικές περιφέρειες της Βόρειας Μακεδονίας. Συνορεύει με την Ελλάδα και τη Βουλγαρία στα νοτιοανατολικά, ενώ στο εσωτερικό της χώρας συνορεύει με την Περιφέρεια Βάρνταρ και την Ανατολική Στατιστική Περιφέρεια.

Δήμοι
Η Νοτιοανατολική Στατιστική Περιφέρεια διαιρείται σε 10 δήμους:
Δήμος Βαλάντοβο
Δήμος Βασίλεβο
Δήμος Βογδάντσας
Δήμος Γευγελής
Δήμος Δοϊράνης
Δήμος Κόντσε
Δήμος Μποσίλοβο
Δήμος Νόβο Σέλο
Δήμος Ράντοβις
Δήμος Στρώμνιτσας

Δημογραφία

Πληθυσμός
Ο πληθυσμός της Νοτιοανατολικής Στατιστικής Περιφέρειας είναι 171 416 κάτοικοι, σύμφωνα με την απογραφή πληθυσμού του 2002.

Εθνότητες
Η μεγαλύτερη εθνοτική ομάδα στην περιφέρεια είναι οι Σλαβομακεδόνες.

Παραπομπές

Εξωτερικοί σύνδεσμοι 

Περιφέρειες της Βόρειας Μακεδονίας
Φορμίων

Ο Φορμίων ήταν Αθηναίος ναύαρχος, ο οποίος πήρε μέρος σε ναυτικές συγκρούσεις πριν και μετά τον Πελοποννησιακό πόλεμο. Εμφανίστηκε πρώτη φορά στο προσκήνιο το 440 π.Χ. επί κεφαλής στόλου μαζί με τον Περικλή κατά το τέλος του Πολέμου της Σάμου. Το 432 π.Χ. έστειλε στην πολιορκία της Ποτίδαιας για βοήθεια 1.600 οπλίτες. Το 429 π.Χ. γνώρισε τη μεγαλύτερή του επιτυχία, στη ναυμαχία της Πάτρας και της Ναυπάκτου. Στην πρώτη ναυμαχία ο Φορμίων με 20 πλοία αντιλαμβάνεται τον Πελοποννησιακό στόλο που υπάρχει και τον κυκλώνει. Στη δεύτερη ναυμαχία ο σπαρτιατικός στόλος τον αιφνιδίασε, αλλά ανασυντάχθηκε με τη βοήθεια των Μεσσήνιων οπλιτών που βρίσκονταν στην ακτή προς βοήθεια των Αθηναίων. Η βοήθειά του και οι νίκες του ήταν σημαντικές για την Αθήνα και για το ναυτικό αήττητό της. Μετά τον θάνατό του οι Αθηναίοι, σε ένδειξη ευγνωμοσύνης για την τεράστια προσφορά του προς την πόλη, έστησαν άγαλμά του.

Πηγές
 Ντόναλντ Κέηγκαν, Ο Πελοποννησιακός πόλεμος
 Θουκυδίδου Ιστορίαι, βιβλίο Α-Β, Εισαγωγή Ι.Θ. Κακριδή, μετάφραση Έλλης Λαμπρίδη, Εκδόσεις Γκοβόστη, Αθήνα 1962. ISBN 960-270-042-4

Αρχαίοι Έλληνες στρατηγοί
Αρχαίοι Αθηναίοι
Πρωταγωνιστές του Πελοποννησιακού Πολέμου
Captain America

Ο Captain America (Στιβ Ρότζερς) είναι φανταστικός χαρακτήρας κόμικ της Marvel. Ήταν ο πρώτος χαρακτήρας της Marvel που εμφανίστηκε σε μέσα εκτός των κόμικ με την κυκλοφορία της ταινίας σίριαλ του 1944, Captain America. Από τότε, έχει εμφανιστεί και σε άλλες ταινίες και τηλεοπτικές σειρές. Στο Κινηματογραφικό Σύμπαν της Marvel (MCU), ο χαρακτήρας ενσαρκώνεται από τον Κρις Έβανς.

Βιογραφία 
Ο Στιβ Ρότζερς, ένας αδύναμος νεαρός ο οποίος γεννήθηκε λίγα χρόνια πριν τον Β' Παγκόσμιο πόλεμο, δέχτηκε να γίνει ο πρώτος άνθρωπος στον οποίο θα δοκιμαζόταν ο ορός του υπερστρατιώτη, ένας ορός ο οποίος είχε την ικανότητα να αυξάνει τις ικανότητες ενός ανθρώπου. Σκοπός του προγράμματος ήταν να δημιουργήσει πολλούς υπερστρατιώτες για να βοηθήσουν τις ΗΠΑ να κερδίσουν τον πόλεμο. Πράγματι, ο Στιβ απέκτησε πολύ δυνατό σώμα, ταχύτητα και εξυπνάδα. Βλέποντας ότι το πείραμα είχε επιτυχία, κάποιοι κατάσκοποι που είχαν εισβάλει στο εργαστήριο, σκότωσαν τον εφευρέτη του ορού, ο οποίος ήταν ο μόνος άνθρωπος που ήξερε πως να τον συνθέσει. Ο Στιβ ονομάστηκε Κάπταιν Αμέρικα και ξεκίνησε να πολεμά Ναζί και άλλους εχθρούς της Αμερικής, μαζί με το βοηθό του, τον Μπάκι. Προς το τέλος του Πολέμου, ο Μπάρον Ζίμο, ένας Ναζί οδηγούσε ένα αεροπλάνο με βόμβα, όταν ο Κάπταιν Αμέρικα και ο Μπάκι όρμησαν για να το αφοπλίσουν. Ο Καπ έπεσε στη θάλασσα, ο Μπάκι όμως πιάστηκε από το σκάφος και προσπάθησε να αφοπλίσει τη βόμβα, η οποία ανατινάχτηκε σκοτώνοντας κατά τα φαινόμενα τον Μπάκι. Ο Καπ έμεινε παγωμένος στη θάλασσα για δεκαετίες, διατηρώντας την ίδια ηλικία, μέχρι που τον εντόπισαν οι Εκδικητές και τον ξεπάγωσαν. Με τον καιρό ο Καπ έγινε αρχηγός τους. Αν και ο Καπ παραπονιέται συχνά πως είναι εκτός εποχής, συνεχίζει να μάχεται για το καλό του κόσμου.

Εξωτερικοί σύνδεσμοι 

 
 
 Captain America Library (fan site). Archived from the original on July 8, 2011.
 Captain America cover gallery 
 

Κόμικς που έγιναν ταινίες
Κόμικς που έγιναν βιντεοπαιχνίδια
Υπερήρωες της Marvel Comics
Χαρακτήρες που δημιουργήθηκαν από τον Τζακ Κίρμπι
Κύπελλο Πρωταθλητριών Ομάδων Ευρώπης 1955-56

Την αγωνιστική περίοδο 1955-56 διεξήχθη για πρώτη φορά η διοργάνωση του Κυπέλλου Πρωταθλητριών Ομάδων Ευρώπης. Στο στάδιο Παρκ ντε Πρενς του Παρισιού έλαβε χώρα ο πρώτος τελικός στην ιστορία του Κυπέλλου Πρωταθλητριών ανάμεσα στη Ρεάλ Μαδρίτης από την Ισπανία και της Σταντ ντε Ρενς από τη Γαλλία. Το πρώτο τρόπαιο του θεσμού κατέκτησε η Ρεάλ Μαδρίτης επικρατώντας μετά από συναρπαστικό παιχνίδι με 4-3 των Γάλλων.

Πρώτος γύρος 

|}

Προημιτελική φάση 

|}

Ημιτελική φάση 

|}

Τελικός

Εξωτερικοί σύνδεσμοι 

 UEFA, κύπελλο πρωταθλητριών
 RSSSF κύπελλο πρωταθλητριών 1955-56
 Sports History: "1955/56: Η Ρεάλ κατακτά το πρώτο τρόπαιο!"

Κύπελλο Πρωταθλητριών Ευρώπης
Ποδόσφαιρο το 1955
Ποδόσφαιρο το 1956
Κωνσταντίνος Ασώπιος

Ο Κωνσταντίνος Ασώπιος (1785 - 1872) ήταν Έλληνας λόγιος και καθηγητής πανεπιστημίου του 19ου αιώνα από την Ήπειρο.

Βιογραφία 
Ο Ασώπιος γεννήθηκε στο Γραμμένο Ιωαννίνων το 1785. Ήταν παιδί φτωχής οικογένειας της περιοχής και αρχικά έφερε το επώνυμο Ντσόλμπας ή Ράδος. Μετά τον θάνατο του πατέρα του, ακολούθησε την μητέρα του στα Ιωάννινα όταν εκείνη βρήκε εργασία στην οικία της οικογένειας Μελά. Χάρη στις επιδόσεις του στα γράμματα κατέστη υπότροφος του Ζώη Καπλάνη ενώ αργότερα έλαβε από τον σχολάρχη του, Αθανάσιο Ψαλίδα, το επίθετο «Ασώπιος», το οποίο και υιοθέτησε. 

Παράλληλα με τις σπουδές του, εργαζόταν ως ιδιωτικός δάσκαλος και με το χρηματικό ποσό που συγκέντρωσε μετέβη μαζί με τον Χριστόφορο Φιλητά στην Ιταλία (Νάπολη) για να σπουδάσει ιατρική, όμως ένα πρόβλημα υγείας τον ανάγκασε να μεταβεί το 1813 στην Κέρκυρα προς θεραπεία. Μετά την ανάρρωσή του, επέστρεψε στην Ιταλία και συγκεκριμένα στη Βενετία όπου δραστηριοποιήθηκε ως μεταφραστής και αργότερα εγκαταστάθηκε στην Τεργέστη όπου και με προτροπή του αντιπροέδρου της παροικίας Ιακώβου Ρώτα χρημάτισε για μια πενταετία δάσκαλος στην ελληνική σχολή της πόλης. Χάρη στην συνάντησή του με τον φιλέλληνα Φρέντερικ Νορθ (λόρδο Γκίλφορντ), τον οποίο γνώριζε από τα Ιωάννινα, σπούδασε με έξοδα του Άγγλου στα πανεπιστήμια του Γκέτινγκεν, του Βερολίνου και του Παρισίου ώστε να αναλάβει καθηγητής της Ιονίου Ακαδημίας, που ο Άγγλος ευγενής σκόπευε να ιδρύσει, όπως και συνέβη το 1824.  

Μετά τον θάνατο του Γκίλφορντ το 1827 και την παρακμή της Ιονίου Ακαδημίας που ακολούθησε, ο Ασώπιος αποδέχτηκε τις προτάσεις του ελληνικού κράτους και κατέλαβε θέση στο Πανεπιστήμιο Αθηνών. ενώ διετέλεσε τρεις φορές πρύτανης (1843-1844, 1856-1857, 1861-1862). Αποσύρθηκε το 1866 εξαιτίας του σοβαρού προβλήματος υγείας που αντιμετώπιζε από παλιότερα και απεβίωσε μερικά χρόνια αργότερα, στις 19 Νοεμβρίου του 1872. Στην κηδεία του παρευρέθηκε πλήθος κόσμου.

Εκτός από τα Σούτσεια, στην εργογραφία του περιλαμβάνεται ένα συντακτικό και μια γραμματολογία καθώς και εισαγωγή στον Πίνδαρο.

Ήταν παντρεμένος με την Ελένη Ασημακοπούλου, την οποία γνώρισε κατά τη διάρκεια της παραμονής του στην Τεργέστη. Τέκνα του ήταν ο Ειρηναίος και η Ευρυδίκη.

Παραπομπές

Πηγές

Εξωτερικοί σύνδεσμοι 
 Κωνσταντίνος Ασώπιος στον Πανδέκτη, του Εθνικού Ιδρύματος Ερευνών.

Έλληνες πανεπιστημιακοί
Έλληνες λόγιοι του 19ου αιώνα
Έλληνες ιατροί του 19ου αιώνα
Καθηγητές Εθνικού και Καποδιστριακού πανεπιστημίου Αθηνών
Πρυτάνεις Εθνικού και Καποδιστριακού πανεπιστημίου Αθηνών
Ιωάννης Δημακόπουλος

Ο Ιωάννης Δημακόπουλος ( 1833 ή 1835 - 1866 ) ήταν Έλληνας αξιωματικός του ελληνικού στρατού από την Αρκαδία. Συμμετείχε ως εθελοντής στην Κρητική Επανάσταση του 1866 και σκοτώθηκε κατά το ολοκαύτωμα της Μονής Αρκαδίου.

Βιογραφία
 
Ο Δημακόπουλος γεννήθηκε στη Βυτίνα του νομού Αρκαδίας στις 10 Ιανουαρίου 1833 ή σύμφωνα με άλλη εκδοχή στις 20 Μαρτίου 1835. Πατέρας του ήταν ο αγωνιστής της επανάστασης του 1821 (συμμετείχε στη μάχη των Δερβενακίων) και μετέπειτα αξιωματικός Κωνσταντίνος Δημακόπουλος ενώ η μητέρα του ονομαζόταν Ελένη.
 
Μετά την ολοκλήρωση των γυμνασιακών του σπουδών πολέμησε ως εθελοντής το 1854 στην επανάσταση της Θεσσαλίας. Στις 16 Ιανουαρίου του 1856 κατατάχτηκε ως εθελοντής στο στράτευμα και στις 18 Ιανουαρίου του 1863 προήχθη στο βαθμό του ανθυπολοχαγού. Λίγο πριν το ξέσπασμα της κρητικής επανάστασης του 1866 υπηρετούσε ως υπασπιστής του Γενναίου Κολοκοτρώνη.
 
Το 1866 μετέβη στην Κρήτη ακολουθώντας, μαζί με άλλους βαθμοφόρους, τον συνταγματάρχη Πάνο Κορωναίο και αποβιβάστηκε στις 24 Σεπτεμβρίου στο Μπαλί Μυλοποτάμου.
Λίγες ημέρες αργότερα, διορίστηκε από τον Κορωναίο φρούραρχος της Μονής Αρκαδίου και του ανατέθηκε η ηγεσία σαράντα εκ των ανδρών που ήρθαν στην Κρήτη ως εθελοντές. Στις 6 Νοεμβρίου, η μονή κυκλώθηκε από ισχυρά οθωμανικά στρατεύματα, τη στιγμή που οι υπερασπιστές της δεν ξεπερνούσαν τα 250 άτομα. Δύο μέρες μετά ξεκίνησαν οι εχθροπραξίες που οδήγησαν στην άλωση της μονής στις 9 Νοεμβρίου.
 
Από επιζώντες υποστηρίχτηκε πως ο Δημακόπουλος συνέχισε να μάχεται με μερικούς άνδρες του μετά την έκρηξη της πυριτιδαποθήκης που οδήγησε στο ολοκαύτωμα του Αρκαδίου καθώς βρισκόταν σε σημείο που δεν επηρεάστηκε από αυτή, πιάστηκε όμως την ίδια ημέρα αιχμάλωτος με συνέπεια να εκτελεστεί δια λογχισμού. Κατά άλλη εκδοχή, ο θάνατός του προήλθε από τη φονική έκρηξη.

Παραπομπές

Πηγές
 

Έλληνες αξιωματικοί του πεζικού
Έλληνες αγωνιστές του 19ου αιώνα
Κρητική Επανάσταση (1866-1869)
Ήρωες της Ελλάδας
Σπυρίδων Δενδρινός

Ο Σπυρίδων Δενδρινός ήταν Έλληνας προξενικός υπάλληλος του 19ου αιώνα.

Βιογραφία 
Γεννήθηκε το 1811 στην Κωνσταντινούπολη. Ο πατέρας του χρημάτισε εκεί αντιπρόσωπος, δηλαδή πρεσβευτής της Επτανησιακής Πολιτείας. Το 1821 με τις σφαγές των Χριστιανών η οικογένειά του ακολούθησε την Ρωσική πρεσβεία και κατέφυγε στην Οδησσό για να σωθούν. Εκεί ο Σπυρίδων πήγε στο σχολείο. Το 1839 1830 διορίστηκε από τον πληρεξούσιο πρόεδρο των Ηγεμονιών Κόμη Κίσσελφ, και εργάστηκε στην εφαρμογή των νέων οργανικών νόμων και μεταρρυθμίσεων. Μετά την εκλογή των ηγεμόνων (Οσποδάρων) ο Δενδρινός έμεινε στο Βουκουρέστι ως γραμματέας στο εκεί Γενικό Προξενείο της Ρωσίας. Το 1850 διορίστηκε πρόξενος στην Τραπεζούντα. 

Μετά την έκρηξη του πολέμου κατέφυγε στην Τιφλίδα, επέστρεψε αργότερα στην Τραπεζούντα και διορίστηκε Γενικός Πρόξενος στην Βραζιλία, από εκεί στην Ήπειρο, και αργότερα στην Κρήτη.

Πηγές
 

Έλληνες διπλωμάτες
Κρητική Επανάσταση (1866-1869)
Γεώργιος Ιωακειμίδης

Ο Γεώργιος Ιωακειμίδης είναι ο Δήμαρχος του Αγίου Ιωάννου Ρέντη (πλέον και της Νίκαιας), από το 1994. Έχει καταγωγή από τον Πόντο. Γεννήθηκε το 1954 και μεγάλωσε στις γειτονιές του Πειραιά. Τελείωσε την Ιωνίδειο Πρότυπο Σχολή και σπούδασε στη Σχολή Πολιτικών Μηχανικών του Εθνικού Μετσόβιου Πολυτεχνείου. Είναι επιστημονικός συνεργάτης στο Εργαστήριο Αντισεισμικής Τεχνολογίας του Ε.Μ.Π.

Από το 1972 έως το 1974 πήρε μέρος στην Αντίσταση κατά της Χούντας, συμμετέχοντας στην κατάληψη του Πολυτεχνείου και σε όλες τις αντιστασιακές εκδηλώσεις της εποχής αυτής.

Την περίοδο 1974 έως 1982 συμμετέχει σε όλους τους κοινωνικούς, πολιτικούς και διεκδικητικούς αγώνες που γίνονται στο Ρέντη εκείνη την εποχή, με τη δημιουργία Συλλόγων και Σωματείων.

Το 1982, σε ηλικία 28 ετών, εκλέγεται για πρώτη φορά Δημοτικός Σύμβουλος. Στις Δημοτικές εκλογές του 1986 και του 1990 συμμετέχει ως υποψήφιος Δήμαρχος με τη στήριξη του ΚΚΕ και του ΚΚΕ Εσωτερικού. Από το 1994 έως σήμερα εκλέγεται Δήμαρχος Ρέντη.

Το 1994 συγκεντρώνει ποσοστό 60% στο δεύτερο γύρο, και από το 1998 κατεβαίνει με τη στήριξη του ΣΥΝ και του ΠΑΣΟΚ. Το 1998 συγκεντρώνει ποσοστό 54% από τον πρώτο γύρο, το 2002 ποσοστό 64% από τον πρώτο γύρο και το 2006 με ποσοστό 62,5 από τον πρώτο γύρο.

Την περίοδο 1999-2000 εκλέγεται Πρόεδρος του Συνδέσμου για το Περιβάλλον στους Δήμους Πειραιά και Δυτ. Αττικής. Από το 1999 έως το 2002 αναλαμβάνει Πρόεδρος του Συνδέσμου για τον Ελαιώνα και μέλος της Επιτροπής Πολιτισμού, Αθλητισμού και Κοινωνικής Πρόνοιας της ΚΕΔΚΕ.

Από το 1999 έως σήμερα είναι τακτικό μέλος του Διοικητικού Συμβουλίου της Ε.Ε.Τ.Α.Α. (Ελληνική Εταιρία Τοπικής Αυτοδιοίκησης και Ανάπτυξης) και Τακτικό μέλος της τετραμελούς αντιπροσωπείας της Κ.Ε.Δ.Κ.Ε στην πολιτική επιτροπή του C.E.M.R. (General Assembly of European Municipalities and Regions), εκπροσωπώντας τη χώρα σε όλα τα Ευρωπαϊκά και παγκόσμια συνέδρια Αυτοδιοίκησης.

Πηγές 
https://web.archive.org/web/20100712105325/http://www.nikaia-rentis.gr/

Δήμαρχοι Νίκαιας - Αγίου Ιωάννη Ρέντη
Λήμματα που χρειάζονται παραπομπές
Λήμματα που χρειάζονται παραπομπές από 06/2012
Κωνσταντίνος Ρωμοσιός

Ο Κωνσταντίνος Ρωμοσιός είναι Έλληνας δικηγόρος και συγγραφέας.

Βιογραφία
Γεννήθηκε στη Λάρισα το 1962.

Το 1991 ίδρυσε τη HELLENIC STAR TREK SOCIETY, την πρώτη λέσχη φίλων του Σταρ Τρεκ στην Ελλάδα.

Βραβεύσεις
Έχει κερδίσει τα εξής βραβεία:
 Πρώτο λογοτεχνικό βραβείο διηγήματος της εφημερίδας Τα Νέα για το διήγημα "Ένας Πολύ Προσωπικός Πόλεμος"
 Πρώτο βραβείο διηγήματος επιστημονικής φαντασίας της Γενικής Γραμματείας Νέας Γενιάς για το διήγημα "Ο Κόσμος του 'Ακρος"
 Πρώτο βραβείο διηγήματος του περιοδικού Ανεξήγητο για το διήγημα "Ένα Κάπως Παράξενο Πρωινό"
 Χρυσό βραβείο Ικαρομένιππος 1995, για το καλύτερο μυθιστόρημα επιστημονικής φαντασίας, για το μυθιστόρημα "Μεσσιανική Αυτοκρατορία"
 Χρυσό βραβείο Ικαρομένιππος 1997, για το καλύτερο μυθιστόρημα επιστημονικής φαντασίας, για το μυθιστόρημα "Μεσσιανική Αυτοκρατορία 2: Η Φωτιά Περπατά Μαζί μου"
 Βραβείο Ηρακλής, για την καλύτερη ανάδειξη της ελληνικής ιστορίας και μυθολογίας, για το μυθιστόρημα "Μεσσιανική Αυτοκρατορία 2: Η Φωτιά Περπατά Μαζί μου"

Παραπομπές 
 Ρωμοσιός Κωνσταντίνος
 http://www.bookcrossing.com/journal/3415064
 http://odarkchilde.blogspot.com/2006/11/blog-post_30.html
 https://web.archive.org/web/20100406071624/http://democracyreloaded.gr/articles/view/181

Νεοέλληνες λογοτέχνες
Μακεδονία (επιβατηγό)

Το Ατμόπλοιο Α/Π ΜΑΚΕΔΟΝΙΑ ήταν ελληνικό επιβατηγό πλοίο ναυπήγησης περίπου του 1880. Ανήκε στην ακτοπλοϊκή εταιρεία "Πανελλήνιος Ατμοπλοΐα". Εκτελούσε δρομολόγια κυρίως Πειραιά - Κυκλάδες - Κρήτη και όχι σπάνια και προς τα νησιά του Ιονίου. Χαρακτηριζόταν την εποχή εκείνη "φορτηγοποστάλι" επειδή διακινούσε φορτία καθώς και το ταχυδρομείο, ενώ διάκριση μεταξύ επιβατηγού και φορτηγού πλοίου ακόμη δεν είχε καθιερωθεί.

Λίγες ημέρες πριν ξεσπάσει ο Ελληνοτουρκικός πόλεμος του 1897 το Α/Π ΜΑΚΕΔΟΝΙΑ επιτάχθηκε για τις ανάγκες του επικείμενου πολέμου και εκτέλεση δρομολογίων κυρίως στο Ιόνιο. Σε μία από εκείνες τις μεταφορές και συγκεκριμένα στις 31 Μαρτίου/12 Απριλίου (π. ημερ/ν.ημερ.) του 1897 είχε καταπλεύσει στον Αμβρακικό μεταφέροντας επιβάτες, πολεμικό υλικό και ημιόνους του στρατού. 
Το πρωί στις 6/18 Απριλίου, Κυριακή των Βαΐων (1897) απέπλευσε κενό φορτίου και κατά τη στιγμή που διέρχονταν το στόμιο της Πρέβεζας δέχτηκε καταιγιστικά πυρά από τα τρία εκεί τουρκικά φρούρια, του "Αγίου Γεωργίου", του "Παντοκράτορα" και του επάκτιου πυροβολείου "Παλιοσάραγγας" με στόχο να βυθιστεί, ώστε να φράξει το στόμιο και να καταστεί έτσι αδύνατη στη συνέχεια οποιαδήποτε διέλευση προς ή από τον Αμβρακικό.

Παρά ταύτα και ενώ το πλοίο είχε υποστεί ζημίες με εκδήλωση πυρκαγιάς ο καπετάνιος του πλοίου κατάφερε με όση ταχύτητα μπορούσε να προλάβει τη βύθισή του πλοίου εκτελώντας αναγκαστική προσάραξη σε αβαθή προς το Άκτιο, αφήνοντας έτσι ελεύθερη τη δίοδο του κόλπου. Αργότερα πωλήθηκε επιτόπου ως παλιοσίδερα (σκραπ).

Το ναυάγιο του Μακεδονία θεωρείται η πρώτη πολεμική δραστηριότητα και αρχή του εν λόγω πολέμου που σημειώθηκε λίγες ώρες πριν την επίδοση της ρηματικής διακοίνωσης από τον Τούρκο πρέσβη στην Αθήνα Ασήμ-μπεη στον Έλληνα υπουργό Εξωτερικών.

Σημειώσεις 
 Λίγες ώρες μετά ξεκινούσαν οι πολεμικές συγκρούσεις μεταξύ των τακτικών ελληνοτουρκικών στρατευμάτων στο μέτωπο Θεσσαλίας.
 Αντίστοιχα δρομολόγια μεταφοράς επιβατών, εθελοντών στρατιωτών, πολεμικού υλικού κ.λπ. την ίδια ιστορική περίοδο, από Πειραιά προς Παγασητικό εκτελούσε το ατμόπλοιο Α/Π «ΘΕΣΣΑΛΙΑ» επίσης επίτακτο, με μεγάλη επιτυχία, όπου στο τέλος του πολέμου μετατράπηκε σε πλωτό νοσοκομείο, καθώς και το Α/Π ΘΕΤΙΣ που εκτελούσε μεταφορές ανεφοδιασμού με τρόφιμα των μετόπισθεν από Πειραιά προς Στυλίδα.

Δείτε επίσης 
 Ελληνικός στόλος του 1897

Πηγές 
 "Νεώτερον Εγκυκλοπαιδικόν Λεξικόν Ηλίου" τομ.12ος, σελ.848.
 "Μεγάλη Ελληνική Εγκυκλοπαίδεια" τομ.ΙΣτ΄, σελ.530.

Ελληνοτουρκικός πόλεμος (1897)
Ναυάγια
Πρωτάθλημα ποδοσφαίρου Αρμενίας

To Πρωτάθλημα ποδοσφαίρου της Αρμενίας (αρμένικα Բարձրագույն Խումբ) είναι η πρώτη κατηγορία της Αρμενίας και ξεκίνησε με την ανεξαρτησία της Αρμενίας από την Σοβιετική Ένωση. Προηγουμένως οι αρμένικες ομάδες συμμετείχαν στο πρωτάθλημα της Σοβιετικής Ένωσης. Διοργανώτρια αρχή του πρωταθλήματος είναι η Ποδοσφαιρική Ομοσπονδία της Αρμενίας. Στο πρωτάθλημα τώρα συμμετέχουν 10 ομάδες με την τελευταία να υποβιβάζεται στην Β κατηγορία Αρμενίας με την πρωταθλήτρια να συμμετέχει στα προκριματικά του Τσαμπιονς Λιγκ. Η ομάδες που καταλαμβάνουν την 2η και 3η θέση συμμετέχουν στα προκριματικά του ΟΥΕΦΑ Γιουρόπα Κόνφερενς Λιγκ

Ομάδες που συμμετέχουν στο πρωτάθλημα (2019-20)

Σύστημα διεξαγωγής
Το Σύστημα διεξαγωγής του πρωταθλήματος της Αρμενίας άλλαξε πολλές φορές. Στο πρώτο πρωτάθλημα το 1992 οι 24 ομάδες που συμμετείχαν χωρίστηκαν σε 2 ομίλους. Οι πρώτοι 6 κάθε ομίλου και οι τελευταίοι 6 κάθε ομίλου δημιούργησαν εκ νέου 2 ομίλους μεταφέροντας μαζί τους τους βαθμούς τους οποίους κατάκτησαν με ομάδες που θα βρίσκονταν στον ίδιο όμιλο. Οι τελευταίες 9 ομάδες υποβιβάστηκαν και προβιβάστηκε μόνο 1 την επόμενη χρονιά ούτως ώστε να δημιουργηθεί ένα πρωτάθλημα 16 ομάδων. Το σύστημα διεξαγωγής με 16 ομάδες στο πρωτάθλημα άντεξε μέχρι το 1995 όπου εκ των προτέρων έγινε ένα μεταβατικό πρωτάθλημα 12 ομάδων και στην συνέχεια  οι ομάδες μειώθηκαν σε 12. Η αδυναμία των ομάδων να πληρώνουν το κόστος εγγραφής του πρωταθλήματος (5000 δολάρια) αν και επίσημα στα πρωταθλήματα υπήρχαν 12 ομάδες συνήθως η 1-2 ομάδες κάθε χρονιά δεν είχε δικαίωμα να αγωνιστεί στο πρωτάθλημα και έτσι η Αρμενική Ομοσπονδία σταδιακά μείωσε τις ομάδες σε 8 το 2004

Πρωταθλητές κατά την περίοδο της Σοβιετικής Ένωση

Πρωταθλήτριες, Δευτεραθλήτριες και 1οι σκόρερ 

1Δύο πρωτάθλητες

Τίτλοι ανά σύλλογο

Παραπομπές

Εξωτερικοί σύνδεσμοι 

Αρμενιας
Ποδοσφαιρικές διοργανώσεις Αρμενίας
Αρμενιας
Πρεσβεία του Ισραήλ (Αθήνα)

Η Πρεσβεία του Ισραήλ στην Αθήνα βρίσκεται στην οδό Μαραθωνοδρόμων 1 στο Παλαιό Ψυχικό. Το Προξενείο του Ισραήλ βρίσκεται στο ίδιο κτήριο με την Πρεσβεία του Ισραήλ στην Αθήνα και η είσοδος είναι από την οδό Μουσών.

Η Πρεσβεία του Ισραήλ αρχικά στεγάστηκε στην οδό Ηροδότου το 1948, αμέσως μετά την ίδρυση του Ισραήλ, ως Διπλωματική Αντιπροσωπία του Ισραήλ. Αργότερα, μετακόμισε στην οδό Κουμπάρη. Σήμερα στεγάζεται σε κτήριο που κτίστηκε τη δεκαετία του 1930 ως ιδιωτική κατοικία. Στη δεκαετία 1970, το κτήριο αγόρασε η Ισραηλιτική Κοινότητα Θεσσαλονίκης, η οποία το παραχώρησε στο Κράτος του Ισραήλ το 1975 για να στεγάσει τη Διπλωματική Αντιπροσωπεία του. 

Με την de jure αναγνώριση του Κράτους του Ισραήλ από την ελληνική κυβέρνηση τον Μάιο του 1990, η Διπλωματική Αντιπροσωπία αναβαθμίστηκε σε Πρεσβεία. Ως πρέσβειρα του Ισραήλ στην Ελλάδα υπηρετούσε από τον Αύγουστο του 2014 η Ιρίτ Μπεν-Άμπα.

Από τον Σεπτέμβριο του 2019, πρέσβης του Ισραήλ στην Ελλάδα, είναι ο Γιόσι Αμράνι.

Τοποθεσία

Η Πρεσβεία βρίσκεται σχεδόν επί της Λεωφόρου Κηφισιάς (στη διασταύρωση με την οδό Κατεχάκη), όχι ιδιαίτερα μακριά από το κέντρο της Αθήνας.

Ανακαίνιση της Πρεσβείας
Εκτεταμένες εργασίες ανακαίνισης το 2007, είχαν ως αποτέλεσμα να αλλάξει η εξωτερική όψη του κτηρίου της Πρεσβείας και να αναμορφωθούν οι εσωτερικοί χώροι.

Εξωτερικοί σύνδεσμοι
 Ιστοσελίδα Πρεσβείας Ισραήλ, Αθήνα

Παραπομπές

Ισραηλ
Ελληνοϊσραηλινές σχέσεις
Ζιελόνα Γκούρα

Η Ζιελόνα Γκούρα (πολ. Zielona Góra, γερμ. Grünberg in Schlesien) είναι μια πόλη στην περιφέρεια του Λούμπους, στη δυτική Πολωνία, με 117.557 κατοίκους μέσα στα διοικητικά όρια της πόλης (Ιούνιος 2009) και 294.000 κατοίκους μέσα στη μητροπολιτική περιοχή. Το όνομα της πόλης στα πολωνικά αλλά και στα γερμανικά σημαίνει "πράσινο βουνό".

Εκπαίδευση
Η πόλη διαθέτει ένα πανεπιστήμιο και το "Κολλέγιο Διεθνούς Εμπορίου και Οικονομίας". Στην πόλη φοιτούν περίπου 18.000 φοιτητές.

Μεταφορές
Η Ζιελόνα Γκούρα διαθέτει βορειανατολικά της αεροδρόμιο, το οποίο είναι το ενδέκατο πιο πολυσύχναστο αεροδρόμιο της Πολωνίας.

Παραπομπές

Εξωτερικοί σύνδεσμοι
 

Πόλεις της Πολωνίας
Πόλεις του Βοεβοδάτου Λούμπους
Σπέτσαι (θωρηκτό)

To Β.Π. Θ/Κ Σπέτσαι ναυπηγήθηκε στο Saint-Nazaire της Γαλλίας μεταξύ των ετών 1887-1889, μετά από παραγγελία της Ελληνικής Κυβέρνησης, με σχέδια και μελέτες του Γάλλου ναυάρχου Dupont. Ιδίου τύπου αδελφά πλοία ήταν τα Β.Π. Θ/Κ Ύδρα και Ψαρά.

Κατά τον Ελληνοτουρκικό πόλεμο του 1897 είχε διατεθεί ως πλοίο διοικήσεως μοίρας (μοιραρχίς), στη Δυτική Μοίρα του Ιονίου, που τελούσε υπό τη διοίκηση του Δ. Κριεζή, με κυβερνήτη τον πλοίαρχο Γ. Αποστόλη. Κατά την εκεί παραμονή του μετά το συμβάν της βύθισης του επίτακτου Μακεδονία πραγματοποίησε βομβαρδισμό των τουρκικών φρουρίων στην είσοδο του Αμβρακικού χωρίς όμως την αναμενόμενη πλήρη επιτυχία.

Στον Α΄ Βαλκανικό πόλεμο αποτελούσε επίσης πλοίο διοικήσεως μοίρας (μοιραρχίς), υπό τον πλοίαρχο Π. Γκίνη με κυβερνήτη τον αντ/ρχο Α. Βουρέκα.

Κατά την περίοδο 1922–1929 χρησιμοποιήθηκε ως Σχολή Συνεννοήσεως. Στη συνέχεια διαλύθηκε.

Πηγές 

 Κ. Παϊζη-Παραδέλη "Τα πλοία του Ελληνικού Πολεμικού Ναυτικού 1830-1979" ΓΕΝ, Αθήνα 1980.

Ελληνοτουρκικός πόλεμος (1897)
Ελληνικά Θωρηκτά
Βασίλης Μηνούδης

Η Βασίλης Μηνούδης (γεν. στις 4 Ιουνίου 1979 στην Καβάλα) είναι Έλληνας διεθνής αθλητής του βόλεϊ. Έχει ύψος 1,92 και αγωνίζεται στον Οδυσσέα Αμαρουσίου στη θέση του ακραίου.

Βιογραφικό

Πολύ μικρός ασχολιόταν με το στίβο και το μπάσκετ. Από τα 13 του ξεκίνησε το βόλεϊ στο σχολείο και στον ΑΟ Καβάλας με τον οποίο αγωνίστηκε και στη Β΄ Εθνική. Η κλήση του στην Εθνική παίδων το 1997 ήταν αποφασιστική στιγμή στην καριέρα του. Πήρε μεταγραφή στον Ολυμπιακό, με τον οποίο κατέκτησε όλους τους τίτλους στην Ελλάδα και έφτασε ως τον τελικό του Κυπέλλου Κυπελλούχων. Στη συνέχεια αγωνίστηκε σε επτά ακόμα ομάδες με τελευταία τον Παναθηναϊκό, με τον οποίο ανανέωσε για τη σεζόν 2010-2011. Είναι πτυχιούχος γυμναστής του ΤΕΦΑΑ Αθηνών και μέλος του ΔΣ του Πανελλήνιου Συνδέσμου Αμειβομένων Πετοσφαιριστών (ΠΑΣΑΠ).

Σύλλογοι

Έχει αγωνιστεί στους εξής συλλόγους:

 Α.Ο. Καβάλα: 1991 ως 1997.
 Ολυμπιακός Π.: 1997 ως 2001
 Ολυμπιάδα Πάτρας: 2001-2002
 Ολυμπιακός Π.: 2002-2003
 Πανελλήνιος Γ.Σ.: 2003-2004
 Ο.ΠΕ. Ρεθύμνου: 2004-2005
 Γ.Σ. Λαμία Αχιλλέας: 2005-2006 
 Πανερυθραϊκός Α.Σ.: 2006-2007
 Γ.Σ. Λαμία Αχιλλέας: 2007-2009
 Παναθηναϊκός: 2009-2011
 Οδυσσέας Αμαρουσίου: 2011-2012
 Α.Ο.Ν. Αργυρούπολης: 2012-2013

Εθνική ομάδα

Η Βασίλης Μηνούδης ήταν μέλος της εθνική παίδων που κατέκτησε το ασημένιο μετάλλιο στο Παγκόσμιο πρωτάθλημα το 1997 στην Τεχεράνη και το ίδιο έτος την πρώτη θέση στο Βαλκανικό. Είναι 30 φορές διεθνής με την εθνική ανδρών. Τον Ιούνιο του 2010 κλήθηκε ξανά στην Εθνική Ομάδα για τους αγώνες με Πορτογαλία, Τουρκία και Αυστρία για τον όμιλο του European League. Επίσης με την Εθνική Ενόπλων έχει κατακτήσει το Παγκόσμιο Πρωτάθλημα ΣΙΣΜ και άλλες δυο φορές πήρε το ασημένιο και το χάλκινο μετάλλιο.

Τίτλοι-Διακρίσεις

 Παγκόσμιο Πρωτάθλημα Παίδων: φιναλίστ 1997 (με την Εθνική Παίδων).
 Βαλκανικό Πρωτάθλημα Παίδων: 1η θέση 1997 (με την Εθνική Παίδων)
 Πρωτάθλημα Ελλάδος (5): 1998, 1999, 2000, 2001, 2003 (με Ολυμπιακό Π.).
 Κύπελλο Ελλάδος (4): 1998, 1999, 2001 (με Ολυμπιακό Π.), 2010 (με ΠΑΟ).
Σούπερ καπ: 2000 (με Ολυμπιακό Π.).
 Πρωτάθλημα Ελλάδος (φιναλίστ): 2010 (με ΠΑΟ).
 Κύπελλο Ελλάδος (φιναλίστ): 2000 (με Ολυμπιακό Π.). 
 Κύπελλο Κυπελλούχων: φιναλίστ 1997–98 (με Ολυμπιακό Π.).
 CEV Cup: προημιτελικά 2008-09 (με Λαμία).

Οικογένεια

Ο Βασίλης Μηνούδης είναι παντρεμμένος με την επίσης βολεϊμπολίστρια Ρόζα Χειμάρα και έχει δυο γιούς  και μια κόρη.

Εξωτερικοί σύνδεσμοι 

 ΓΣ Λαμίας
 Συνέντευξη 2/3/2010 στο sportreview.gr

Έλληνες αθλητές της πετοσφαίρισης
Πετοσφαιριστές ΠΑΟ
Πετοσφαιριστές της εθνικής Ελλάδος
Έλληνες γυμναστές
Νικόλαος Σιλήβεργος

Ο Νικόλαος Σιλήβεργος (1804-1873) ήταν Έλληνας οικονομολόγος, πολιτικός και δυο φορές υπουργός οικονομικών της Ελλάδας και πρόεδρος του Ελεγκτικού Συνεδρίου.

Βιογραφία
Σε νεαρή ηλικία, το 1836, ανέλαβε τη θέση του προέδρου του Ελεγκτικού Συνεδρίου όπου έμεινε μέχρι το 1842. Από τη θέση αυτή έφυγε για να αναλάβει υπουργός επί των οικονομικών στην Κυβέρνηση Όθωνος. Όταν έπεσε η κυβέρνηση λόγω της Επανάστασης της 3ης Σεπτεμβρίου 1843 επέστρεψε στη θέση του προέδρου του Ελεγκτικού Συνεδρίου όπου έμεινε μέχρι το 1855, οπότε κλήθηκε να αναλάβει το υπουργείο Οικονομικών στην Κυβέρνηση Δημητρίου Βούλγαρη 1855. Από το 1861 έως το 1862 διετέλεσε γερουσιαστής.

Το 1831 είχε μεταφράσει το βιβλίο: «Επιτομή της παλαιάς ιστορίας και εξαιρέτως της ελληνικής εις την οποίαν έπεται σύντομον γεωγραφικόν λεξικόν και σύνοψις της μυθολογίας».

Όταν έγινε πρόεδρος του Ελεγκτικού Συνεδρίου το 1836 ήταν μέλος του Συμβουλίου της Φιλεκπαιδευτικής Εταιρείας.

Πέθανε το 1873.

Πηγές
Διατελέσαντες πρόεδροι του Ελεγκτικού Συνεδρίου
Επετηρίς του Βασιλείου της Ελλάδος δια το έτος 1837, σελ. 118, Κεφάλαιον Έκτον, Ελεγκτικόν Συνέδριον, οδός Αδριανού. «Δυνάμει του από 23 Σεπτεμβρίου 1833 Υ.Β. Διατάγματος συσταίνεται Ελεγκτικόν Συνέδριον...»

Αναφορές

Σιλήβεργος
Σιλήβεργος
Πρόεδροι του Ελεγκτικού Συνεδρίου
The Smashing Pumpkins

Οι Smashing Pumpkins είναι αμερικάνικο συγκρότημα της alternative rock από το Σικάγο του Ιλινόι. Δημιουργήθηκαν από τους Μπίλι Κόργκαν (κύρια φωνητικά, κιθάρα) και Τζέιμς Ίχα (κιθάρα, φωνητικά), ενώ άλλα μέλη του συγκροτήματος ήταν οι: Ντ' Άρσι Βρέτσκι (Ηλεκτρικό μπάσο, φωνητικά), Τζίμι Τσάμπερλιν (ντραμς, κρουστά) και Μελίσα Άουφ ντερ Μάουρ (Ηλεκτρικό μπάσο). Σημείωσαν ιδιαίτερη επιτυχία κατά τη δεκαετία του 1990. Η μουσική τους περιέχει στοιχεία από gothic rock, heavy metal, dream pop, psychedelic rock, arena rock και shoegazer και σε ύστερα χρόνια, Electronica. Μέχρι στιγμής, στις ΗΠΑ μόνο έχουν πουλήσει 18.75 εκατ. δίσκους.

Βιογραφία 
Ο Μπίλι Κόργκαν, αφού εγκατέλειψε το συγκρότημα gothic rock The Marked και το Σαίντ Πίτερσμπουργκ της Φλόριντα, επέστρεψε στη γενέτειρά του στον τόπο καταγωγής του, το Σικάγο. Εκεί γνώρισε τον Τζέιμς Ίχα και, μαζί με την Ντ' Άρσι Βρέτσκι δημιούργησαν το συγκρότημα. Η πρώτη τους συναυλία ως τρίο ήταν στις 9 Ιουλίου 1988. Αργότερα, μέλος του συγκροτήματος έγινε ο Τζαζ ντράμερ Τζίμι Τσάμπερλιν. Το 1991 το συγκρότημα βγάζει τον πρώτο του δίσκο με τίτλο Gish και ανοίγει συναυλίες δημοφιλών συγκροτημάτων όπως αυτές των Red Hot Chili Peppers, Jane's Addiction και Guns N' Roses. Εκείνη την εποχή, το συγκρότημα έφτασε κοντά στη διάλυση, καθώς ο Τζίμι Τσάμπερλιν εθίστηκε στα ναρκωτικά και ο Μπίλι Κόργκαν έπεσε σε περίοδο βαθιάς κατάθλιψης. Με την επιτυχία συγκροτημάτων της Alternative rock όπως οι Nirvana και οι Pearl Jam, οι πιθανότητες για διασημότητα αυξήθηκαν σημαντικά. Το μεγάλο άλμα συνέβη το 1992, όταν κυκλοφόρησαν τον δίσκο Siamese Dream όπου σημείωσε μεγάλη επιτυχία και καθιέρωσε τους Smashing Pumpkins ως έναν από τους σημαντικότερους εκπροσώπους της Alternative rock, ενώ η μπαλάντα Disarm είναι ίσως το γνωστότερο τραγούδι του συγκροτήματος. Ο επόμενός τους δίσκος, Mellon Collie and the Infinite Sadness, σημείωσε ακόμα μεγαλύτερη επιτυχία, πουλώντας 4.7 εκατ. αντίτυπα στις ΗΠΑ, ενώ έγινε και 9 φορές πλατινένιος. Τραγούδια από τον δίσκο, όπως το Zero, το Bullet with Butterfly Wings και το 1979 είναι κάποια από τα γνωστότερα τραγούδια του συγκροτήματος. Το 1998 και το 2000 αντίστοιχα, οι Smashing Pumpkins έβγαλαν τους δίσκους Adore και Machina/The Machines of God που δεν σημείωσαν τόσο μεγάλη επιτυχία όσο οι δύο προηγούμενοι δίσκοι. Ο πρώτος, μάλιστα, αν και κέρδισε το Βραβείο Γκράμι για καλύτερο δίσκο Εναλλακτικής μουσικής, πούλησε μόλις 830.000 αντίτυπα στις ΗΠΑ. Το 2000 ανακοινώνεται η διάλυση του συγκροτήματος. το 2006, το συγκρότημα επανενώνεται και ακολουθεί η κυκλοφορία δύο δίσκων, με το Zeitgeist (2007) και το Teargarden by Kaleidyscope (2009).

Δισκογραφία 
 Gish (1991)
 Siamese Dream (1993)
 Mellon Collie and the Infinite Sadness (1995)
 Adore (1998)
 Machina/The Machines of God (2000)
 Machina II/The Friends & Enemies of Modern Music (2000)
 Zeitgeist (2007)
 Teargarden by Kaleidyscope (2009)
 Oceania (2012)
 Monuments To An Elegy (2014)
 Shiny and Oh So Bright, Vol. 1 / LP: No Past. No Future. No Sun. (2018)
 Cyr (2020)

Εξωτερικοί σύνδεσμοι 

  

Συγκροτήματα της εναλλακτικής ροκ
Μουσικά τρίο
Μουσικά συγκροτήματα από το Σικάγο
Τζέιν Σίμουρ

Η Τζέιν Σίμουρ (Jane Seymour, 1508 - 24 Οκτωβρίου 1537) ήταν η τρίτη σύζυγος του βασιλιά Ερρίκου Η΄ της Αγγλίας.

Η Τζέιν Σίμουρ ήταν το μεγαλύτερο παιδί του σερ Τζον Σίμουρ και της Μάργκαρετ Ουέντουορθ και γεννήθηκε στο πατρικό της σπίτι στο Γουλφ Χολ της κομητείας του Ουίλτσιρ.

Υπήρξε κυρία επί των τιμών της πρώτης γυναίκας του βασιλιά, της Ισπανίδας Αικατερίνη της Αραγωνίας, και της δεύτερης Άννας Μπολέυν.
Ο Ερρίκος προσέγγισε τη Σίμουρ ερωτικά, αλλά επειδή αυτή αρνήθηκε να γίνει ερωμένη του, ο έρωτας του βασιλιά για αυτήν επιτάχυνε την πτώση και τον αποκεφαλισμό της συζύγου του, Άννας Μπολέυν στις 19 Μαΐου 1536. Σε σχεδόν δέκα μέρες απο τον θάνατο της Μπολέυν, ο βασιλιάς και η Σίμουρ παντρεύτηκαν κρυφά αν και η Σίμουρ δεν στέφθηκε ποτέ βασίλισσα. Ήταν δημοφιλής βασίλισσα και μάλιστα συμπεριφέρθηκε στη κόρη της Αικατερίνης της Αραγωνίας και του βασιλιά Ερρίκου Η΄ - της κατοπινής βασίλισσας Μαρίας Α΄της Αγγλίας με μεγάλη ευγένεια και κατάφερε να αποκαταστήσει τις σχέσεις της με τον βασιλιά. Η μεγαλύτερη προσφορά της ήταν όμως ότι χάρισε στον Ερρίκο τον πολυπόθητο διάδοχο, που καμία από τις προηγούμενες συζύγους δεν είχε καταφέρει να του δώσει.
 
Στις 12 Οκτωβρίου του 1537 γεννήθηκε ο βασιλιάς Εδουάρδος ο ΣΤ' στο παλάτι του Χάμπτον. Ωστόσο οι δυσκολίες της γέννας της κόστισαν τη ζωή. Η βασίλισσα πέθανε από επιλόχειο πυρετό στις 24 Οκτωβρίου του 1537. Οι συγγενείς της όμως εξακολούθησαν να απολαμβάνουν τη βασιλική εύνοια καθ' όλη τη διάρκεια της βασιλείας του Ερρίκου.

Η βασίλισσα θάφτηκε στο ταφικό μνημείο του ίδιου του βασιλιά στο παρεκκλήσι του Αγίου Γεωργίου στο κάστρο του Ουίντσορ και υπήρξε η μόνη από τις 6 γυναίκες του Ερρίκου του Η΄, που θάφτηκε εκεί.

Πηγές 
ENCYCLOPAEDIA BRITTANICA, τόμος 12, σελ. 871, έτος 1965, ΗΠΑ

Παραπομπές 

Οίκος των Τυδώρ
Σύζυγοι του Ερρίκου Η΄
Βασίλισσες της Αγγλίας
Μιλένα Αποστολάκη

Η Μιλένα Αποστολάκη (γενν. 1965) είναι Ελληνίδα πολιτικός, δικηγόρος, πρώην βουλευτής Β΄ Αθήνας και εν ενέργεια Διευθύντρια του Ευρωπαϊκού Οργανισμού Διαμεσολάβησης και Διαιτησίας (ΕΟΔΙΔ). Έχει διατελέσει υφυπουργός Ανάπτυξης (2000-2001) και υφυπουργός Αγροτικής Ανάπτυξης και Τροφίμων (2010-2011).

Βιογραφικά στοιχεία 
Γεννήθηκε στην Αθήνα το 1965. Κατάγεται από την Αρχαία Ελεύθερνα Ρεθύμνης. Φοίτησε στο Αρσάκειο Ψυχικού. Είναι απόφοιτος της Νομικής Σχολής του Πανεπιστημίου Αθηνών και μέλος του Δικηγορικού Συλλόγου Αθηνών.

Έχει εργαστεί στη Νομική Υπηρεσία της Ολυμπιακής Αεροπορίας (από το 1989), σε μεγάλο δικηγορικό γραφείο στην Ουάσινγκτον (Fried Frank Harris Shriver & Jacobson) και στο Νομικό Γραφείο του Ανδρέα Παπανδρέου (1993-1995). Διετέλεσε Ειδική Συνεργάτης του Υπουργού Ανάπτυξης Ευάγγελου Βενιζέλου.

Τον Απρίλιο του 2022 έγινε Διευθύντρια του Ευρωπαϊκού Οργανισμού Διαμεσολάβησης και Διαιτησίας (ΕΟΔΙΔ).

Πολιτική πορεία 
Το 2001 εξελέγη μέλος της Κεντρικής Επιτροπής του ΠΑΣΟΚ, ενώ το 2005 εξελέγη μέλος του Πολιτικού Συμβουλίου.

Εξελέγη βουλευτής Β΄ Αθήνας στις εκλογές του 2000, 2004, 2007 και 2009. Από τις 13 Απριλίου 2000 έως τις 24 Οκτωβρίου 2001 ήταν υφυπουργός Ανάπτυξης στην κυβέρνηση του Κώστα Σημίτη. Από τις 7 Σεπτεμβρίου 2010 μέχρι τις 17 Ιουνίου 2011 ήταν υφυπουργός Αγροτικής Ανάπτυξης και Τροφίμων στην κυβέρνηση του Γιώργου Παπανδρέου. Την 1η Νοεμβρίου 2011 παραιτήθηκε από την κοινοβουλευτική ομάδα του ΠΑΣΟΚ, καθώς διαφώνησε με την πρόθεση της κυβέρνησης για διεξαγωγή δημοψηφίσματος για την κρίση χρέους. 

Το 2012 είχε εισηγηθεί στην Βουλή τον ισχύοντα νόμο 4039/12 που αφορούσε τα αδέσποτα και τα δεσπόζοντα ζώα συντροφιάς ο οποίος επαρκεί και κατά επέκταση συντελεί αποτελεσματικά στην εξέλιξη της φιλοζωικής κοινότητας και των σχετικών ζητημάτων. 

Το 2015 τάχθηκε δημόσια υπέρ του «ΝΑΙ» στο δημοψήφισμα.

Συγγραφικό Έργο 
Το 2014 έγραψε το βιβλίο Πολίτες ενωμένοι ποτέ νικημένοι, το οποίο απευθύνεται σε παιδιά και το προλόγισε ο Κώστας Χρυσόγονος. Το 2017 κυκλοφόρησε το δεύτερο βιβλίο της, Το τέλος της μεταπολίτευσης το οποίο παρουσίασε η Φώφη Γεννηματά.

Διαζύγιο και βουλευτική ασυλία 
Από τον γάμο της με τον επιχειρηματία Πολυχρόνη Συγγελίδη (Citroën Hellas, Skoda Hellas, Chrysler Hellas) απέκτησε ένα γιο. Το ζεύγος χώρισε το 2004, αλλά η υπόθεση είναι ακόμα στα δικαστήρια. Ο Π. Συγγελίδης κινήθηκε ποινικά εναντίον της πρώην συζύγου του, κατηγορώντας την ότι παραβίαζε τους όρους επικοινωνίας του με το παιδί τους. Για την υπόθεση αυτή το Ελληνικό Κοινοβούλιο αρνήθηκε την άρση της ασυλίας της βουλευτού Μιλένας Αποστολάκη.  Στην συνέχεια ο Π. Συγγελίδης έφερε την υπόθεση προ του Ευρωπαϊκού Δικαστηρίου Ανθρωπίνων Δικαιωμάτων (ΕΔΑΔ), όπου δικαιώθηκε στις 12 Φεβρουαρίου 2010, με αποτέλεσμα η Ελλάδα να καταδικαστεί με πρόστιμο 19.000 € προς τον Π. Συγγελίδη.

Παραπομπές

Πηγές 
 Μιλένα Αποστολάκη Προσωπική ιστοσελίδα
 Μιλένα Αποστολάκη Προσωπικό ιστολόγιο (blog)

Απόφοιτοι Εθνικού και Καποδιστριακού Πανεπιστημίου Αθηνών
Έλληνες δικηγόροι
Βουλευτές Β' Αθηνών
Βουλευτές εκλεγμένοι με το ΠΑΣΟΚ
Έλληνες υφυπουργοί Ανάπτυξης
Έλληνες υφυπουργοί Αγροτικής Ανάπτυξης και Τροφίμων
Οικογένεια Τριάντη

Η οικογένεια Τριάντη είναι παλιά πατρινή οικογένεια βιομηχάνων και πολιτικών.

Ιστορικά στοιχεία 

Η καταγωγή της οικογένειας είναι από την Άμφισσα Φωκίδας, τα δε μέλη της εγκαταστάθηκαν στην Πάτρα μετεπαναστατικώς. Ασχολήθηκαν με το εμπόριο της σταφίδας και το 1873 ίδρυσαν ατμοκίνητο νηματουργείο συμβάλλοντας στην ανάπτυξη της βιομηχανίας στην Πάτρα. Από τη δεκαετία του 1920 οι οικογενειακές επιχειρήσεις περιήλθαν σε παρακμή με αποτέλεσμα μεγάλο μέρος της περιουσίας των να κατασχεθεί από την Τράπεζα της Ελλάδος. 

Παράλληλα με τις επιχειρηματικές δραστηριότητες, αρκετά μέλη της οικογένειας Τριάντη διακρίθηκαν στην πολιτική και την φιλανθρωπία. Συγκεκριμένα ο Γεώργιος Τριάντης διετέλεσε δήμαρχος Πατρέων και πρόεδρος του Εμπορικού Συλλόγου Πατρών ενώ ο Θεόδωρος Τριάντης πραγματοποίησε πλήθος δωρεών μεταξύ των οποίων και το Ίδρυμα Τριάντη, στο οποίο περιλαμβάνεται η επαγγελματική σχολή Πατρών και μεγάλη κτηματική περιουσία.

Το οικογενειακό μνήμα βρίσκεται στο Α΄ Νεκροταφείο Πατρών. Σήμερα τα μέλη της οικογένειας Τριάντη κατοικούν στην Αθήνα.

Μέλη 

 Νικόλαος Τριάντης, έμπορος
 Γεώργιος Τριάντης, αγωνιστής του 1821, έμπορος, γενάρχης του πατρινού κλάδου και γιος του Νικολάου
 Νικόλαος Τριάντης, βιομήχανος και γιος του Γεωργίου
 Δέσποινα Τριάντη, σύζυγος Γεράσιμου Κόγκου και κόρη του Νικολάου
 Γεώργιος Τριάντης, Δήμαρχος Πατρέων, πρόεδρος εμπορικού συλλόγου Πατρών, βιομήχανος, συνθέτης εκκλησιαστικής μουσικής και γιος του Νικολάου
 Στέφανος Τριάντης, οικονομολόγος, πανεπιστημιακός, συγγραφέας και γιος του Γεωργίου
 Νικόλαος Τριάντης, αρχιτέκτονας και γιος του Γεωργίου
 Χαράλαμπος Τριάντης, βιομήχανος, πρόεδρος του Συνδέσμου Εν Πάτραις Βιομηχάνων, δημοτικός σύμβουλος και γιος του Γεωργίου
 Ηρακλής Τριάντης, πρόεδρος ΝΟΠ, σύζυγος Ισμήνης Χαραλάμπη και γιος του Χαράλαμπου
 Γεώργιος Τριάντης, βιομήχανος, πρόεδρος του Συνδέσμου Εν Πάτραις Βιομηχάνων και γιος του Χαράλαμπου
 Ανδρέας Τριάντης, βιομήχανος και γιος του Χαράλαμπου
 Σοφία Τριάντη, σύζυγος Μίλτου Λέοντος Μεσσηνέζη και κόρη του Χαράλαμπου
 Δημήτριος Τριάντης, γιος του Νικολάου
 Θεόδωρος Τριάντης, βιομήχανος, ευεργέτης και γιος του Γεωργίου

Παραπομπές 

Τριαντη
Πάτρα
Τ